राजस्थान की पुरानी रियासत मेवाड का एक छोटा सा कस्बा है आकोला, जहां की पारम्परिक दाबु और बंधेज कला आज राष्ट्रीय ही नहीं अंतर्राष्ट्रीय स्तर पर भी अपनी कलागत पहचान बना चुकी है। यह गांव पर्यटकों के पसंदीदा स्थल उदयपुर और चित्तौड़गढ़ के लगभग बीच में सडक मार्ग के पास बसा है जो कि दोनों मुख्य नगरों से लगभग 60 से 70 किलोमीटर दूरी पर है। सड़क मार्ग से यह गाँव भूपालसागर से पंद्रह किलोमीटर की दूरी पर स्थित हैं। इस गांव की सांस्कृतिक पहचान ही यहां की छीपा जाति के लोगों ने अपनी इस दाबू प्रिंट नामक कलाकारी से प्रदान की है। इस जाति की पारम्परिक हस्तकला की विविध छटाएं हम इस गांव की दैनिक जिंदगी में देख सकते हैं। केवल इतना ही नहीं, वस्त्रों के अनुरुप रंगों का सामंजस्य बिठाकर वंशानुगत सूझबूझ और कला कौशल के कारण इस गांव का नाम ही छीपों का आकोला पड़ गया। गोपाल छीपा जो कि दाबु कला के अच्छे कामगार है एक बातचीत में कहते हैं कि कुछ सौ वर्षो पूर्व मेवाड़ की राठौड़ा रानी ने बड़च नदी के किनारे छीपा जाति के व्यक्तियों को बसाया था। वर्तमान में यहां छीपा जाति के लगभग 200 से अधिक परिवार बसे हुए है जिनमें से आधे परिवार इस पुश्तैनी व्यवसाय से जुडे हुए हैं। इस कारीगरी की सामयिक समस्याओं के चलते हमने लगा कि इस कुटिर उद्योग के प्रति नयी पीढ़ी में रुचि की दृष्टि से कमी आ रही है।